Luister: Nataniël gee teddiebere en 'n resep vir jou Kerstafel | Maroela Media
Nataniël tydens sy besoek aan Helpende Hand met die teddiebere wat hy geskenk het. Foto: Cyril Blackburn
Hoewel Nataniël reeds groot suksesse behaal het, onder meer met sy nuwe kookprogram, Edik van Nantes, is dié kunstenaar nog plat op die aarde en glo hy daarin om ander se lewe te help verbeter. Maroela Media het by hom ingeloer toe hy onlangs 73 teddiebere aan Helpende Hand geskenk het. Dié teddiebere word gegee met die hoop dat dit iets in 'n kind se lewe sal beteken.
"Teddiebere is 'n klassieke simbool van geluk. As daar iewers 'n kind in 'n hoekie sit wie se ma drink en wie se pa onaantreklik is, gee ons vir hulle 'n beer," het hy skertsend vertel.
Ernst Vorster, Hoof van Kommunikasie by Helpende Hand, sê dié organisasie sal verseker dat die teddiebere versprei word en by minderbevoorregtes uitkom. Op dié wyse probeer Helpende Hand om deur verskeie projekte Afrikaner-armoede te verlig, voorkom en te verbreek.
Luister na die potgooi om te hoor hoe Nataniël lesers 'n geseënde Kersfees toewens en ook een van sy gunstelingresepte wat op 'n Kerstafel móét wees, met ons deel.
Edik van Nantes is Dinsdae om 20:30 op kykNET (kanaal 144) te sien. Nataniël is ook weer in Januarie te sien by die Atterbury-teater in Pretoria vir sy jongste verhoogproduksie, How the Moon Got her Name. Bespreek kaartjies hier.